《代妓赠别歌》
明代·唐秩

生别离兮情不禁，远别离兮情更深。海门牵袂泪盈襟，有口难尽平生心。

昔年春月满窗纸，与君戏学鸳鸯侣。一盏孤灯照帷里，话话歌歌终复始。

如今冷落已三年，又泛潮头万里船。注目轻舟自翩翩，下有海水上有天。

天难登兮海难测，海天透眼去无极。此心难说亦难识，甘逐马蹄船柁迹。

马蹄船柁去茫茫，有梦恐不到君傍。潮增水兮云遮山，凭谁为问饥渴寒。

吁嗟人情难割舍，千句回文亦难写。雁得暖时向北也，秋凉还忆衡阳野。

君情淡兮我情浓，未至绝兮还相通。中原花柳争春风，一见未必心肠同。

是我苦兮君亦苦，我憔悴兮君险阻。鸥鹭双双宿江浦，潮风带云云带雨。

乞住兰舟再一语，舟人不肯慢摇橹。

作者简介：唐秩，字水竹，号存吾。冑次子。为诸生时，异人授以道书，尤精符篆。会明世宗招方士，至京，授官博士，召入紫霄宫，号为“仙师”。隆庆初归，卒于淮安。有《海天孤鹤集》。清康熙《琼山县志》卷九有传。唐秩诗以民国二十四年海南书局印《海南丛书》第三集《传芳集》所收唐秩诗为底本，参校明陈是集《溟南诗选》（民国二十四年海南书局印行）。